ТАНИЛЦУУЛГА

*2023 оны 04 дүгээр сарын* 10 “*Нийслэлийн гудамж, замын*

 *хөдөлгөөнд ачааны автомашиныг*

*хязгаартайгаар оролцуулах журам”-ыг*

 *шинэчлэн боловсруулах тухай*

**Товч танилцуулга:**

Нийслэлийн иргэдийн Төлөөлөгчдийн Хурлын Тэргүүлэгчдийн 2014 оны 102 дугаар тогтоолоор Нийслэлийн гудамж, замын хөдөлгөөний нягтрал, ачааллыг бууруулж, хөдөлгөөний эрчмийг нэмэгдүүлэх зорилгоор “Нийслэлийн гудамж, замын хөдөлгөөнд ачааны автомашиныг цагийн хязгаарлалттайгаар оролцуулах, түр зөвшөөрөл олгох журам” батлагдсан.

Энэхүү журмын хүрээнд Нийслэлийн нутаг дэвсгэрт ачаа тээвэрлэлтийн үйл ажиллагааг Автотээврийн тухай хууль болон холбогдох бусад дүрэм, журам, стандартад нийцүүлэн зохион байгуулах, төрийн захиргааны хяналтыг хэрэгжүүлэх чиг үүрэгтэйгээр ажиллаж байна.

Нийслэлийн нутаг дэвсгэрт автотээврийн хэрэгсэл ашиглан ачаа тээврийн ажил,үйлчилгээ эрхлэгч иргэн, аж ахуйн нэгж тээвэрлэлт гүйцэтгэх авто замын чиглэл, хугацааг агуулсан зөвшөөрлийг олгох ажлыг зохион байгуулан, тээвэрлэлтэд хяналт тавьж ажилладаг.

Нийслэлийн нутаг дэвсгэрт ачаа тээвэрлэхээр тодорхой шаардлагын дагуу зөвшөөрөгдсөн авсан тээврийн хэрэгслийн судалгааг сүүлийн 5 жилээр хүснэгтээр харуулав.

 *График-1.Хориглосон, хязгаарласан гудамж замд нэвтрэх түр зөвшөөрөл авсан*

*автомашины тоог харуулав.*

*График-2.Нийслэлийн нутаг дэвсгэрт ачаа тээвэрлэх эрх бүхий ЕС зөвшөөрөл*

*авсан автомашины тоог харуулав.*

**Журмыг шинэчлэн боловсруулах үндэслэл:**

1.Захиргааны ерөнхий хууль, Замын хөдөлгөөний аюулгүй байдлын тухай хууль, Зөрчлийн тухай хууль, Нийслэл Улаанбаатар хотын эрх зүйн байдлын тухай хууль, Монгол Улсын Замын хөдөлгөөний дүрэм, Ачаа тээвэрлэх дүрэм, “Автотээврийн хэрэгслийн техникийн байдалд тавих ерөнхий шаардлага” MNS 4598:2020 стандарт зэрэг хууль эрх зүйн орчин шинэчлэгдсэн.

2. Автотээврийн тухай хуулийн 7 дугаар зүйлийн 7.1.4, Замын хөдөлгөөний аюулгүй байдлын тухай хуулийн 9 дүгээр зүйлийн 9.5 дахь хэсэгт заасны дагуу нийслэлийн нутаг дэвсгэрт ачаа тээврийн үйлчилгээ эрхэлж буй иргэн, хуулийн этгээдийн тээврийн хэрэгслийн хөдөлгөөнд зохицуулалт хийх замаар замын хөдөлгөөний түгжрэл, саатлыг бууруулахад дэмжлэг үзүүлэх зорилгоор тус журмыг шинэчлэн боловсруулсан.

3. Нийслэлийн гудамж замын хөдөлгөөний ачаалал, нягтралын бүсэд өөрчлөлт орж, хүн амын суурьшлын бүсүүд хүрээгээ тэлснээр зарим шаардлагатай гудамж, замуудыг хамруулах, тэмдэг, тэмдэглэлээр зохицуулах,мөн төв замын зөвшөөрөл олгох үйл ажиллагааг цахим хэлбэрт шилжүүлснээр дээрх журмыг Нийслэлийн Засаг даргын захирамжаар батлах хэрэгцээ шаардлага үүсээд байна.

**Журамд орсон өөрчлөлтүүд**

Өмнөх журам 6 бүлэг 38 заалттай байсныг тээвэрчдэд товч тодорхой ойлгомжтой болгох үүднээс 5 бүлэг 21 заалттай болгосон.

1.Нийслэлийн нутаг дэвсгэрт ачааны автомашины хөдөлгөөнийг гудамж замд, хязгаартайгаар оролцуулах асуудлыг мэргэжлийн холбогдох байгууллагуудын саналыг харгалзан Монгол Улсын замын хөдөлгөөний дүрэмд заасан тэмдэг, тэмдэглэлээр зохион байгуулж, зайлшгүй тохиолдолд нэвтрэхэд тусгайлсан зөвшөөрлийг олгох;

2.Тусгайлсан зөвшөөрөл хүссэн иргэн, аж ахуйн нэгж, байгууллагуудад “Тээврийн хэрэгслийн нэгдсэн цахим систем”-ийг ашиглан тухайн тээврийн хэрэгсэлд тохирох ангиллын зөвшөөрлийг цахимаар олгох талаар тусгасан;

3.Ачаа тээвэрлэгч иргэн, аж ахуйн нэгжийн үйл ажиллагааны онцлогоос шалтгаалан, тодорхой хугацаанд, зөвшөөрсөн замналын дагуу зорчих боломжийг олгохоор зохицуулалт оруулсан.

 4.Трактор, өөрөө явдаг машин механизм, тэдгээрийн чиргүүл буюу ажлын тоног төхөөрөмжтэй бүрэлдэхүүнийг гудамж замын хөдөлгөөнд оролцох эрх зүйн зохицуулалт, замын хөдөлгөөнд оролцоход хяналт тавьж зөвшөөрөл олгохоор тусгасан.

**Хүрэх үр дүн**

1. Журам шинэчлэн батлагдсанаар холбогдох хууль, дүрэм, стандартын хэрэгжилт хангагдана;
2. Ачаа тээвэрлэлтийн үйл ажиллагааг замын хөдөлгөөний ачаалал багатай цагуудаар оновчтой зохион байгуулж, хөдөлгөөний урсгалыг тэнцвэржүүлнэ.
3. Хориглосон, хязгаарласан гудамж, зам руу нэвтрэх иргэн, аж ахуйн нэгж, байгууллагуудын хүсэлтийг цахимаар хүлээн авах, зөвшөөрөл олгох үйл ажиллагааг цахимд шилжүүлэх;
4. Зөвшөөрөл авсан тээврийн хэрэгслийн мэдээллийг цахимаар шалгах, хяналт тавих боломжтой болсон;
5. Трактор, өөрөө явдаг машин механизм замын хөдөлгөөнд хяналтгүй оролцдог байсныг бүртгэж, хяналт тавих боломж бүрдэнэ;
6. Холбогдох мэргэжлийн байгууллагуудын саналыг харгалзан гудамж замд, цагийн хязгаарлалттайгаар оролцуулах замуудыг тодорхойлж зам, замын байгууламжийг эвдрэл гэмтлээс хамгаална;

Дээрх асуудлуудыг шийдвэрлэх зорилгоор “Нийслэлийн гудамж, замын хөдөлгөөнд ачааны автомашиныг хязгаартайгаар оролцуулах журам”-ын төслийг боловсруулаад байна.